
CAMERA DEPUTAŢILOR
	COMISIA JURIDICĂ,

   DE DISCIPLINĂ ŞI IMUNITĂŢI
	
	        Bucureşti, 4 februarie 2014
                  Nr. PLx.  659/2013


A V I Z 

asupra 
proiectului de Lege pentru ratificarea Acordului Intern între reprezentanţii guvernelor statelor membre ale Uniunii Europene, reuniţi în cadrul Consiliului,  privind finanţarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de Parteneriat ACP-UE şi privind alocarea de asistenţă financiară pentru ţările şi teritoriile de peste mări cărora li se aplică partea a patra din Tratatul privind funcţionarea Uniunii Europene, semnat la Bruxelles, la 24 iunie 2013
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru ratificarea Acordului Intern între reprezentanţii guvernelor statelor membre ale Uniunii Europene, reuniţi în cadrul Consiliului, privind finanţarea ajutoarelor Uniunii Europene în baza cadrului financiar multianual pentru perioada 2014-2020, în conformitate cu Acordul de Parteneriat ACP-UE şi privind alocarea de asistenţă financiară pentru ţările şi teritoriile de peste mări cărora li se aplică partea a patra din Tratatul privind funcţionarea Uniunii Europene, semnat la Bruxelles, la 24 iunie 2013, trimis cu adresa nr. PLx. 659/2013 din 23 decembrie 2013, înregistrat sub nr. 4c-11/1599 din 27 decembrie 2013.
Camera Deputaţilor este prima Cameră sesizată conform dispoziţiilor art. 75 alin. (1) din Constituţia României, republicată, şi ale art.92 alin.(8) pct.1 din Regulamentul Camerei Deputaţilor, republicat, cu modificările şi completările ulterioare.

Proiectul de lege este iniţiat în baza art. 19 din Legea 590/2003 privind tratatele. 
Acordul Intern stabileşte contribuţiile financiare ale statelor membre la bugetul Fondului European pentru Dezvoltare, principalul instrument prin intermediul căruia Uniunea Europeană sprijină dezvoltarea statelor din Africa (Sub-Sahariană), Caraibe şi Pacific precum şi Ţărilor şi Teritoriilor de peste Mări. Fondul European pentru Dezvoltare, instrument extrabugetar, este gestionat de Comisia Europeană şi Banca Europeană de Investiţii.  
Consiliul Legislativ a avizat favorabil proiectul de lege, prin documentul înregistrat sub nr. 1305/26.11.2013. 


În temeiul prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege supus avizării, în şedinţa din 4 februarie 2014.

În urma dezbaterilor, cu unanimitate de voturi, s-a hotărât avizarea favorabilă  a proiectului de lege.

În raport cu obiectul şi conţinutul reglementării, proiectul de lege face parte din categoria legilor ordinare.
                      PREŞEDINTE,                                                       SECRETAR,

      Bogdan Liviu CIUCĂ                                   Theodor-Cătălin NICOLESCU
Consilier parlamentar,

Alina Grigorescu
